ประกาศกรมสรรพสามิต เรื่อง หลักเกณฑ์ วิธีการ และเงื่อนไข ผ่อนผันการแจ้งราคาขายปลีกแนะนำและโครงสร้างราคาขายปลีกแนะนำการจดทะเบียนสรรพสามิต และการจัดทำบัญชีรับจ่ายสินค้าที่นำเข้ามาในราชอาณาจักร สำหรับสินค้าที่นำติดตัวเข้ามา หรือนำสินค้าเข้ามาเพื่อเป็นตัวอย่างสินค้า หรือนำสินค้าเข้ามาโดยมิใช่เพื่อการค้า 
ประกาศกรมสรรพสามิต
เรื่อง หลักเกณฑ์ วิธีการ และเงื่อนไข
ผ่อนผันการแจ้งราคาขายปลีกแนะนำและโครงสร้างราคาขายปลีกแนะนำ
การจดทะเบียนสรรพสามิต
และการจัดทำบัญชีรับจ่ายสินค้าที่นำเข้ามาในราชอาณาจักร สำหรับสินค้า
ที่นำติดตัวเข้ามา
หรือนำสินค้าเข้ามาเพื่อเป็นตัวอย่างสินค้า หรือนำสินค้าเข้ามาโดยมิใช่เพื่อการค้า[๑]
 

อาศัยอำนาจตามมาตรา ๑๘ วรรคสาม มาตรา ๓๒ วรรคสาม และมาตรา ๑๑๘
วรรคเจ็ด แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตโดยอนุมัติรัฐมนตรีว่าการกระทรวงการคลังจึงออกประกาศไว้
ดังต่อไปนี้

ข้อ ๑ ให้ยกเลิกประกาศกรมสรรพสามิต
เรื่อง หลักเกณฑ์ วิธีการ และเงื่อนไข
ผ่อนผันการแจ้งราคาขายปลีกแนะนำและโครงสร้างราคาขายปลีกแนะนำ
การจดทะเบียนสรรพสามิต และการจัดทำบัญชีรับจ่ายสินค้าที่นำเข้ามาในราชอาณาจักร
สำหรับสินค้าที่นำติดตัวเข้ามา หรือนำสินค้าเข้ามาเพื่อเป็นตัวอย่างสินค้าหรือนำเข้ามาโดยมิใช่เพื่อการค้า
ลงวันที่ ๑๖ กันยายน พ.ศ. ๒๕๖๐

ข้อ ๒ ให้ผู้นำเข้าที่นำสินค้าเข้ามาในราชอาณาจักร
สำหรับสินค้าที่นำติดตัวเข้ามา หรือนำสินค้าเข้ามาเพื่อเป็นตัวอย่างสินค้า
หรือนำสินค้าเข้ามาโดยมิใช่เพื่อการค้า ที่จำแนกประเภทไว้ในภาคที่ว่าด้วยของที่ได้รับยกเว้นอากรตามกฎหมายว่าด้วยพิกัดอัตราศุลกากร
ได้รับการผ่อนผันไม่ต้องแจ้งราคาขายปลีกแนะนำและโครงสร้างราคาขายปลีกแนะนำ
ไม่ต้องจดทะเบียนสรรพสามิต
และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร
กรณีการนำเข้าตามวรรคหนึ่งหากผู้นำเข้าได้จดทะเบียนสรรพสามิตไว้แล้ว ให้ได้รับการผ่อนผันเฉพาะการแจ้งราคาขายปลีกแนะนำและโครงสร้างราคาขายปลีกแนะนำ
และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร

ข้อ ๓ ให้ผู้นำเข้าที่นำสินค้าเข้ามาในราชอาณาจักร
สำหรับสินค้าที่นำติดตัวเข้ามา หรือนำสินค้าเข้ามาเพื่อเป็นตัวอย่างสินค้า
หรือนำสินค้าเข้ามาโดยมิใช่เพื่อการค้า
ที่ไม่ได้จำแนกประเภทไว้ในภาคที่ว่าด้วยของที่ได้รับยกเว้นอากรตามกฎหมายว่าด้วยพิกัดอัตราศุลกากร
ได้รับการผ่อนผันไม่ต้องแจ้งราคาขายปลีกแนะนำและโครงสร้างราคาขายปลีกแนะนำ
ไม่ต้องจดทะเบียนสรรพสามิตและไม่ต้องจัดทำบัญชีรับจ่ายสินค้าที่นำเข้ามาในราชอาณาจักร
โดยให้แสดงแบบแจ้งข้อมูลการนำเข้าสินค้าตามแบบแนบท้ายประกาศนี้ต่อเจ้าพนักงานศุลกากร
กรณีการนำเข้าตามวรรคหนึ่งหากผู้นำเข้าได้จดทะเบียนสรรพสามิตไว้แล้ว
ให้ได้รับการผ่อนผันเฉพาะการแจ้งราคาขายปลีกแนะนำและโครงสร้างราคาขายปลีกแนะนำ และไม่ต้องจัดทำบัญชีรับจ่ายสินค้าที่นำเข้ามาในราชอาณาจักร

ข้อ ๔ ประกาศนี้ให้ใช้บังคับตั้งแต่วันออกประกาศเป็นต้นไป


ประกาศ ณ วันที่ ๗ มิถุนายน พ.ศ. ๒๕๖๑
กฤษฎา จีนะวิจารณะ
อธิบดีกรมสรรพสามิต
เอกสารแนบท้าย

๑. แบบแจ้งข้อมูลการนาเข้าสินค้า 

(ดูข้อมูลจากภาพกฎหมาย)







พัชรภรณ์/จัดทำ
๒๔
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๕๗ ง/หน้า ๙/๔ กรกฎาคม ๒๕๖๑